**דברי הימים ב, יג-יז: המלכים ה'טובים' של יהודה – אביה, אסא, יהושפט**

**דף למנחה**

דף הלימוד מתמקד בפרק יג בדברי הימים ב - נאומו של אביה, מלך יהודה, ערב הקרב עם ירבעם מלך ישראל. הנאום הוא ביטוי מגובש של האידיאולוגיה של מלכות יהודה, שלפיה רק למלכי בית דוד יש לגיטימיות למלוך ומלכותם נשענת על עבודת האלוהים הנעשית לפי כל כללי הפולחן. מבחינה זו, הנאום מהווה את הרציונל לכל הספר, שהרי דברי הימים ב' הוא בעיקר ספר קורות מלכות יהודה. ישראל מתוארים שם באופן חלקי מאוד.

**חלקו הראשון** של הלימוד מתמקד בנאום כחלק מסיפור היסטורי - זהו נאום שנשא ערב קרב וההתלהבות שיצר הייתה מן הסתם בין גורמי הניצחון.

**בחלק השני** דיון הגותי, על-היסטורי, בתפיסת העולם של אביה הרואה את מוקד החיים הדתיים בעבודת המקדש. בעתות מלחמה מתבטאת תפיסה זו באמונה באל המתגלה מתוך ארון הברית. נסקור את המקורות לתפיסה זו: משה, יהושע וארון הברית; ונעיין בטקסטים המאתגרים אותה: נפילת ארון הברית בשבי הפלישתים, הביקורת של הנביאים על ההתמקדות במקדש שתמיד באה על חשבון מצוות אחרות (בדרך כלל בתחום הצדק החברתי).

מול תפיסת העולם הזאת מוצגת בעיקר תפיסת 'לימוד התורה במרכז' של הפרושים, שהחליפה את תפיסת 'המקדש במרכז' של הצדוקים בימי בית שני. כיוון שאין בידינו קטע צדוקי משכנע ומושך בהמשך לנאום אביה, מובא בדף קטע בדיוני, שחיבר משה שמיר בספרו 'מלך בשר ודם'. לאחר מכן נעיין בדברי הרב קוק והחכם הסיני צ'ואנג-טסה, בן המאה השנייה לפני הספירה, המבטאים את תפיסת 'מלוא כל הארץ כבודו', לפיה החיים הדתיים מתבטאים בכל עשייה.

**בחלק השלישי** נחזור לפסוקים ונעסוק במלך אסא. נבקש לקשור את חטאו - הזמנת ארם למלחמה בישראל – לתפיסת עולמו של אביה אביו: כיוון ש'ישראל' מורדים בדוד, ובעיקר במקדש, יש לנהוג בהם כאויבים.